2021 m. rugsėjo 23 d. pareikštas ieškinys byloje ADS L. Kowalik, B. Włodarczyk s.c. / EUIPO – ESSAtech (Nuotolinio valdymo pultai [bevieliai] (jų priedai))
(Byla T-612/21)
Proceso kalba: lenkų
Šalys
Ieškovė: ADS L. Kowalik, B. Włodarczyk s.c. (Sosnovecas, Lenkija), atstovaujama advokato M. Oleksyn
Atsakovė: Europos Sąjungos intelektinės nuosavybės tarnyba (EUIPO)
Kita procedūros Apeliacinėje taryboje šalis: ESSAtech (Přistoupim, Čekijos Respublika)
Su procedūra EUIPO susijusi informacija
Dizaino, dėl kurio kilo ginčas, savininkas: ieškovė Bendrajame Teisme
Dizainas, dėl kurio kilo ginčas: Bendrijos dizainas „Nuotolinio valdymo pultai [bevieliai] (jų priedai)“ – Bendrijos dizainas Nr. 4 539 302-0003
Ginčijamas sprendimas: 2021 m. liepos 14 d. EUIPO trečiosios apeliacinės tarybos sprendimas byloje R 1072/2020-3
Reikalavimai
Ieškovė Bendrojo Teismo prašo:
panaikinti ginčijamą sprendimą,
nurodyti EUIPO ir kitai šaliai padengti savo ir ieškovės bylinėjimosi išlaidas, įskaitant per procedūrą EUIPO patirtas bylinėjimosi išlaidas.
Pagrindai, kuriais remiamasi
Tarybos reglamento (EB) Nr. 6/2002 8 straipsnio 1 dalies, siejamos su šio reglamento 25 straipsnio 1 dalies b punktu, pažeidimas, taip pat Sprendime DOCERAM1 byloje C-395/16 nustatytos teisės normos pažeidimas, kiek tai susiję su Europos Sąjungos pagrindinių teisių chartijos 41 straipsnio 2 dalies c punkto, siejamo su 41 straipsnio 1 dalimi, (gero administravimo principai) pažeidimu,
Reglamento 63 straipsnio 1 dalies, siejamos su 63 straipsnio 2 dalimi, pažeidimas, taip pat Sprendime DOCERAM byloje C-395/16 nustatytos teisės normos pažeidimas, kiek tai susiję su Europos Sąjungos pagrindinių teisių chartijos 41 straipsnio 2 dalies c punkto, siejamo su 41 straipsnio 1 dalimi, (gero administravimo principai) pažeidimu.
____________
1 2018 m. kovo 8 d. Sprendimas DOCERAM GmbH / CeramTec GmbH, C-395/16, EU:C:2018:172.